b'\n_START_ARTICLE_\nPrick Up Your Ears\n_START_SECTION_\nJuoni\n_START_PARAGRAPH_\nPrick Up Your Ears kertoo n\xc3\xa4ytelm\xc3\xa4kirjailija John \xe2\x80\x9dJoe\xe2\x80\x9d Ortonista (Gary Oldman) ja h\xc3\xa4nen rakastajastaan Kenneth Halliwellista (Alfred Molina) 1960-luvun Lontoossa. He tapasivat Royal Academy of Dramatic Artissa 1950-luvun alussa. Ajan kuluessa Ortonin luottamus h\xc3\xa4nen kirjoittajanlahjoihinsa kasvaa, kun taas Halliwellin kirjoittaminen polkee paikallaan. Orton ja Halliwell ajautuvat koomiseksi \xe2\x80\x9dvanhanaikaiseksi aviopariksi\xe2\x80\x9d; Ortonin menestytty\xc3\xa4 h\xc3\xa4nest\xc3\xa4 tulee menev\xc3\xa4 \xe2\x80\x9daviomies\xe2\x80\x9d, ja Halliwell on tuskastuneen ja sivuutetun \xe2\x80\x9dvaimon\xe2\x80\x9d roolissa. Er\xc3\xa4\xc3\xa4n mustasukkaisuusriidan aikana Halliwellin k\xc3\xa4teen osuu vasara, ja Orton kuolee yhdeks\xc3\xa4\xc3\xa4n p\xc3\xa4\xc3\xa4h\xc3\xa4n osuneeseen iskuun. Murhattuaan kumppaninsa Halliwell tekee itsemurhan.\n_START_SECTION_\nTuotanto\n_START_PARAGRAPH_\nPrick Up Your Ears kuvattiin Lontoossa ja Marokon Tangerissa kes\xc3\xa4ll\xc3\xa4 1986. Elokuvan tuotantoyhti\xc3\xb6in\xc3\xa4 olivat Civilhand ja Zenith Entertainment._NEWLINE_Elokuvan nimi on kaksimielinen sanaleikki, joka englannin yleiskielell\xc3\xa4 tarkoittaa \xe2\x80\x9dh\xc3\xb6rist\xc3\xa4 korviasi\xe2\x80\x9d, mutta puhekielisen\xc3\xa4 viittaa my\xc3\xb6s anaaliseksiin, koska \xe2\x80\x9dears\xe2\x80\x9d on anagrammi sanasta \xe2\x80\x9darse\xe2\x80\x9d. Kenneth Halliwell ehdotti nime\xc3\xa4 alun perin Ortonilta tilatun elokuvak\xc3\xa4sikirjoituksen Up Against It nimeksi. The Beatles -yhtyeen t\xc3\xa4hditt\xc3\xa4m\xc3\xa4ksi suunniteltua elokuvaa ei koskaan toteutettu. Ep\xc3\xa4onninen Beatles-hanke on yhten\xc3\xa4 aiheena t\xc3\xa4ss\xc3\xa4 elokuvassa.\n_START_SECTION_\nJulkaisu\n_START_PARAGRAPH_\nPrick Up Your Ears sai ensi-iltansa Yhdysvaltain New Yorkissa 17. huhtikuuta 1987. Laajempaan teatterilevitykseen elokuva p\xc3\xa4\xc3\xa4si Yhdysvalloissa 8. toukokuuta 1987. Elokuva oli kilpailemassa my\xc3\xb6s Cannesin elokuvajuhlilla Kultaisesta palmusta. Yhdysvalloissa elokuvan teatterilevityksest\xc3\xa4 vastasi The Samuel Goldwyn Company ja Isossa-Britanniassa Curzon Film Distributors. Elokuvaa esitettiin Yhdysvalloissa laajimmillaan 36:ssa elokuvateatterissa. Prick Up Your Ears tuotti Yhdysvalloissa 1 654 743 dollarin lipputulot. Yhdysvalloissa Prick Up Your Ears julkaistiin ensi kerran VHS:n\xc3\xa4 26. toukokuuta 1988 ja DVD:n\xc3\xa4 10. huhtikuuta 2000. Elokuvasta on saatavilla useita eri DVD-versioita.\n_START_SECTION_\nVastaanotto\n_START_PARAGRAPH_\nPrick Up Your Ears on saanut my\xc3\xb6nteisen vastaanoton elokuvakriitikoilta. Rotten Tomatoes -sivuston mukaan 92% kriitikoista on antanut Prick Up Your Earsille positiivisen arvosanan 7,5/10 keskiarvolla. Ker\xc3\xa4ys perustuu 25 arviointiin. 4 320 k\xc3\xa4ytt\xc3\xa4j\xc3\xa4st\xc3\xa4 80% on antanut elokuvalle positiivisen arvosanan 3,7/5 keskiarvolla. Internet Movie Databasen 4 078 k\xc3\xa4ytt\xc3\xa4j\xc3\xa4\xc3\xa4 on antanut elokuvalle keskiarvon 7,4/10. Elokuvakriitikko Roger Ebert antoi elokuvalle t\xc3\xa4ydet nelj\xc3\xa4 t\xc3\xa4hte\xc3\xa4 nelj\xc3\xa4st\xc3\xa4 ja kehui Redgraven roolisuoritusta loistavaksi. H\xc3\xa4n kehui my\xc3\xb6s Oldmanin ja Molinan roolisuorituksia ja sanoi niiden olevan vuoden parhaimpia. Mountain Xpressin elokuvakriitikko Ken Hanke antoi elokuvalle nelj\xc3\xa4 t\xc3\xa4hte\xc3\xa4 viidest\xc3\xa4.'